Diari Oficial de la Generalitat Valenciana


Sumari del DOGV 4748, del 07-05-2004 (2004/4525)

ORDE de 30 d'abril de 2004, del conseller de Justícia i Administracions Públiques, per la qual s'establixen les bases i es convoquen les ajudes a les mancomunitats de la Comunitat Valenciana, en l'exercici 2004.
-------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4748

Data del DOGV
:   07-05-2004

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2004/4525


Data del document
:   30-04-2004

Organisme emissor
:   Conselleria de Justícia i Administracions Públiques

Tipus de document
:   Ordre

Descriptors 

:   * associació de municipis
    * suport econòmic
    * administració local
    * ajuda pública

ORDE de 30 d'abril de 2004, del conseller de Justícia i Administracions Públiques, per la qual s'establixen les bases i es convoquen les ajudes a les mancomunitats de la Comunitat Valenciana, en l'exercici 2004. [2004/M4525]
  
La política de la Generalitat Valenciana s'inscriu en la línia de fomentar l'associacionisme municipal, alhora que estimula l'increment de la cooperació i col·laboració interadministratius.
  
Les mancomunitats, configurades com a fórmules associatives municipals, es perfilen com a instruments idonis per a garantir una millor i més eficaç gestió dels servicis locals.
  
La Generalitat, per tant, en el marc de les actuacions de suport i foment de l'associacionisme municipal, instrumenta una sèrie d'ajudes destinades a millorar la infraestructura i equipament dels ens locals supramunicipals, així com a atendre el finançament de les seues despeses de funcionament, i incidir en este últim aspecte en aquells esdeveniments o actuacions que tracten de divulgar o promocionar els fins de la mancomunitat.
  
Per això, en ús de les facultats que em conferix la Llei 5/1983, de 30 de desembre, del Govern Valencià, modificada per la Llei 1/2002, de 26 de febrer, i el Decret Legislatiu, de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana, així com el Decret 113/2003, d'11 de juliol, del Consell de la Generalitat, pel qual s'aprova el Reglament Orgànic i Funcional de la Conselleria de Justícia i Administració Pública.
  
ORDENE
  
Article 1. Convocatòria
  
Convocar les ajudes destinades a les mancomunitats de la Comunitat Valenciana, per a l'exercici 2004, i xifrar l'import global màxim, destinat al present programa, en 570,00 milers d'euros per a les despeses de funcionament, finançat a càrrec de la línia de subvenció T1814000, i en 200,00 milers d'euros per a despeses d'inversió, finançat a càrrec de la línia T1816000, incloses en el programa 125.10 d'Administració Local del Pressupost de la Generalitat Valenciana, per a l'exercici 2004.
  
Article 2. Bases
  
Aprovar les bases per què es regula la convocatòria de subvencions a les mancomunitats de la Comunitat Valenciana, models de sol·licitud i documents complementaris que s'inclouen en annexos a esta orde.
  
Article 3. Delegació
  
Es delega el director general d'Administració Local per a la facultat de concedir estes ajudes, i se li autoritza perquè dicte les resolucions i adopte les mesures que calguen per al compliment i desenvolupament d'esta orde i resoldre totes les incidències que es plantegen en la seua interpretació i execució, de conformitat amb l'article 47 del Decret Legislatiu, de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana.
  
Disposició final
  
La present orde entrarà en vigor l'endemà de la seua publicació en el Diari Oficial de la Generalitat Valenciana.
  
Contra la present orde, que posa fi a la via administrativa, es podrà interposar, potestativament, recurs de reposició davant del mateix òrgan que ha dictat l'acte en el termini d'un mes, comptador des de l'endemà de la seua publicació, o bé recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la seua publicació. Tot això de conformitat amb el que establixen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, i els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici que s'utilitze qualsevol altra via que es considere oportuna.
  
València, 30 d'abril de 2004
  
El conseller de Justícia i Administracions Públiques,
  
VÍCTOR CAMPOS GUINOT
  
ANNEX I
  
Bases de la convocatòria
  
Primera. Objectius
  
La present convocatòria té com a objectiu estimular l'associacionisme municipal, com a fórmula eficaç de prestació de servicis als ciutadans, a través del finançament de despeses de funcionament i d'inversions de capital de les mancomunitats.
  
Segona. Beneficiaris
  
Podran ser beneficiàries, del present programa d'ajudes, totes les mancomunitats de la Comunitat Valenciana.
  
Tercera. Actuacions subvencionables
  
Seran subvencionables, a través del programa d'ajudes que la present orde regula:
  
1. Les despeses de funcionament de les mancomunitats, corresponents al capítol I (despeses de personal) i al capítol II (despeses en béns corrents i servicis) de l'estructura econòmica del pressupost. Es reservarà un percentatge sobre el muntant total de la línia destinada a despeses de funcionament, per a subvencionar aquells esdeveniments o actuacions que tinguen com a objecte divulgar o promocionar els fins de la Mancomunitat.
  
2. Les inversions destinades a les finalitats assenyalades tot seguit i amb el mateix orde de prelació:
  
a) Obres de construcció, adequació, equipament i instal·lació de la seu.
  
b) Adquisició o millora d'elements per a la prestació de servicis.
  
Quarta. Formalització de sol·licituds i termini de presentació
  
La sol·licitud haurà de presentar-se en el termini d'un mes, des de l'endemà de la publicació de la convocatòria en el DOGV, dirigida a la secretaria autonòmica d'Administracions Públiques.
  
Per tal d'agilitar el tràmit, podrà ser presentada la sol·licitud pel president de la mancomunitat interessada, i serà ratificada posteriorment per l'òrgan plenari de la Mancomunitat en la primera sessió que es convoque. En tot cas, es formalitzarà la sol·licitud en el model que figura com a document 1 de l'annex II de la present Orde i estarà acompanyada de la documentació següent:
  
1. Certificat de l'acord de l'òrgan plenari de la mancomunitat, sobre la sol·licitud de l'ajuda econòmica (document 2 de l'annex II), en què s'incloguen els aspectes següents:
  
I. Facultat del president de la mancomunitat per a sol·licitar ajuda econòmica, així com per a subscriure tots els documents que puguen derivar-se del procediment de concessió.
  
II. En el cas de sol·licitar ajuda per a esdeveniments o actuacions o per a inversions, que l'actuació s'executa a càrrec del pressupost de l'exercici 2004, amb indicació, així mateix, de la forma o sistema de finançament d'esta.
  
III. Compromís de la mancomunitat d'aportar aquella part de l'import total de l'actuació que no cobrisca la subvenció concedida i no haja sigut finançada d'una altra manera. Compromís de donar l'adequada publicitat del finançament de l'actuació a través d'esta ajuda. Compromís de reintegrar les quantitats que s'hagueren percebut, en cas de revocació de l'ajuda, així com de comunicar a la Conselleria de Justícia i Administracions Públiques les ajudes sol·licitades i/o obtingudes per a la mateixa finalitat, de qualsevol altra administració pública i de complir en general totes les condicions i obligacions imposades per les presents bases reguladores, Llei d'Hisenda Pública de la Generalitat Valenciana, Llei General de Subvencions i la resta de normativa vigent que li siga d'aplicació.
  
2. S'haurà d'indicar l'entitat financera a què procedisca efectuar els pagaments per transferència, facilitant les dades de l'entitat financera, la sucursal i el nombre de compte corrent, juntament amb les seues respectives claus numèriques, tot això mitjançant la formalització de la corresponent fitxa de manteniment de tercers (alta d'entitat de crèdit), que figura com a document 3 en l'annex II de la present convocatòria d'ajudes.
  
Aquelles entitats que hagen sol·licitat en els últims quatre exercicis subvencions gestionades per la Direcció General d'Administració Local, no caldrà que presenten la fitxa de manteniment de tercers, si no s'ha alterat cap dels aspectes més amunt esmentats. En este cas hauran d'assenyalar tal circumstància amb indicació de l'orde de convocatòria en què es va presentar dita documentació.
  
3. En el cas de sol·licitar ajuda per a despeses de funcionament caldrà aportar, així mateix:
  
a) Resum del pressupost de l'exercici corrent (document 4 de l'annex II), si ha sigut aprovat i, en cas contrari, del pressupost prorrogat de l'exercici anterior. En el supòsit de mancomunitats de recent creació, sense un primer pressupost aprovat, es podrà aportar, juntament amb un escrit explicatiu de la situació especial en la que es troba, un projecte de pressupost, que siga indicatiu de les despeses corrents que es preveu que puguen haver en el primer exercici.
  
b) Memòria descriptiva de les actuacions portades a terme per la mancomunitat durant l'exercici 2003.
  
c) En el cas de sol·licitar ajuda per a esdeveniments o actuacions que tinguen per objecte divulgar o promocionar els fins de la mancomunitat, es presentarà addicionalment:
  
- Memòria descriptiva de l'esdeveniment o actuació a realitzar.
  
- Pressupost detallat d'este.
  
- Termini d'execució.
  
4. En el supòsit de sol·licitar ajuda per a despeses d'inversió, s'haurà d'aportar a més de la documentació comuna per a tot tipus de sol·licituds la següent documentació:
  
a) Memòria explicativa de la inversió i, si és procedent, termini d'execució.
  
b) Documentació acreditativa de l'import de l'actuació, consistent en el projecte tècnic o memòria valorada del tècnic, en el cas de tractar-se d'una obra, o mitjançant factura proforma o pressupost, en els altres casos.
  
Si la sol·licitud no reunix els requisits i documents que s'assenyalen en esta base, es requerirà la persona interessada perquè, en un termini de deu dies, esmene la falta o acompanye els documents preceptius, amb indicació que, si així no ho fa, es considerarà que desistix de la seua petició prèvia resolució, d'acord amb l'article 71, apartat 1, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificat per la Llei 4/1999, de 13 de gener.
  
Cinquena. Requisits per a concessió d'ajudes
  
Per a ser inclòs en el present programa d'ajudes, a més del que preveu la base anterior, hauran de complir-se els requisits següents:
  
Les mancomunitats hauran de tindre definitivament aprovats els seus Estatuts a l'acabament del termini de presentació de sol·licituds.
  
En el cas que se sol·licite ajuda econòmica per a la realització d'obres, haurà d'acompanyar a la sol·licitud compromís escrit respecte de l'inici i acabament de les obres, que haurà de constar en el corresponent programa d'actuació d'estes en els termes previstos en l'article 47.11.i) del Text Refós de la Llei d'Hisenda Pública de la Generalitat Valenciana.
  
Quan la subvenció finance obres o actuacions que exigisquen projecte tècnic, segons el legalment establit, este haurà de sotmetre's a informe previ de l'Oficina de Supervisió de Projectes de la Conselleria d'Economia, Hisenda i Ocupació o dels tècnics designats per esta, i s'haurà d'acreditar dita actuació davant de l'oficina gestora de la subvenció regulada en esta orde.
  
Sisena. Criteris per a la concessió
  
1. Per a la distribució de la dotació pressupostària destinada a sufragar despeses de funcionament, es tindran en consideració els següents aspectes:
  
a) Recursos pressupostaris.
  
b) Població total mancomunada.
  
c) Superposicions de mancomunitats en un mateix àmbit territorial.
  
d) Ubicació dels municipis de la mancomunitat en zona prioritària de promoció econòmica, d'acord amb el que disposa el Reial Decret 883/1989, de 14 de juliol, pel qual es crea i delimita la zona de promoció econòmica de la Comunitat Valenciana.
  
Per als esdeveniments o actuacions que tendisquen a divulgar o promocionar els fins de la mancomunitat, es tindran en consideració els efectes que estos poden representar per al foment dels seus fins.
  
2. Per a la concessió o denegació d'ajudes destinades al finançament d'inversions de capital, així com per a la determinació del percentatge d'esta, es tindran en compte els aspectes següents:
  
a) Efectes que l'actuació proposada pot representar per a la consolidació i millora en la prestació de servicis per la mancomunitat.
  
b) Impossibilitat de poder-se beneficiar d'altres línies d'ajuda de la Generalitat Valenciana.
  
c) Recursos pressupostaris existents.
  
d) Viabilitat de l'actuació proposada, així com capacitat de gestió de la mancomunitat.
  
3. Per a estos dos tipus d'ajudes s'aplicarà el criteri de restricció quantitativa, per tal d'evitar desequilibris en la seua distribució. Podrà fixar-se, per a això, un límit màxim, segons el nombre de sol·licituds presentades, que no podrà ser superat per cap de les ajudes concedides a cada una de les mancomunitats.
  
En el supòsit de les ajudes per a despeses d'inversió, les subvencions concedides no podran superar el 10% de la dotació de la partida pressupostària, assignada per a esta línia en el programa 125.10 dels pressuposts de la Generalitat Valenciana per a l'exercici 2004.
  
Setena. Resolució de les sol·licituds
  
1. Per a l'estudi i avaluació de les sol·licituds presentades per les mancomunitats, es constituirà una comissió avaluadora presidida per la secretària autonòmica d'Administracions Públiques, i integrada pel director general d'Administració Local i dos vocals designats per este. La comissió elaborarà una proposta en relació, amb l'aprovació o denegació de les distintes sol·licituds presentades per les mancomunitats, així com sobre els projectes d'inversió seleccionats i l'assignació de quantitats a cada una d'estes.
  
2. Per delegació, l'òrgan competent per a la resolució dels expedients és el director general d'Administració Local.
  
El termini màxim per a resoldre les sol·licituds serà de tres mesos, comptadors des de l'últim dia hàbil per a la presentació de la sol·licitud, transcorregut el qual, sense que haja recaigut resolució expressa, podran entendre's estes desestimades.
  
Les resolucions, expresses o presumptes, posaran fi a la via administrativa, i serà d'aplicació el règim de recursos establits en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
3. L'eficàcia de la concessió de l'ajuda quedarà supeditada al compliment dels termes i condicions de la concessió. La no-presentació de la justificació de la despesa en el termini fixat donarà lloc a la pèrdua de la subvenció. Podrà modificar-se la resolució de la concessió si en el mateix termini fixat per a la justificació s'alteren les condicions que van determinar la concessió, així com l'obtenció concurrent d'ajudes atorgades per altres administracions o ens públics o privats, quan superen el cost total de l'actuació a realitzar.
  
Vuitena. Quantia de les ajudes
  
La quantia de les ajudes serà determinada en el procés de selecció i es tindrà en compte les disponibilitats pressupostàries i els criteris de selecció.
  
En el cas d'ajudes a actuacions concretes, el cost elegible de l'actuació serà el cost subvencionable de l'actuació, definit en els termes establits en l'article 31 de la Llei 38/2003, General de Subvencions, exclòs en tot cas l'IVA.
  
Novena. Procediment de pagament
  
Pagament total a la justificació del compliment d'allò convingut.
  
Deu. Justificació de la subvenció
  
1. Dins del termini establit a l'efecte, el beneficiari haurà de justificar la realització de la despesa per a l'actuació de la qual li va ser concedida l'ajuda, als efectes de poder-li ser alliberades les quantitats corresponents, i s'haurà de dur a cap en els següents termes:
  
a) En el cas d'ajudes econòmiques concedides per a despeses de funcionament, la justificació de l'aplicació dels fons es presentarà, en tots els casos, davant de la Direcció General d'Administració Local, i haurà d'efectuar-se mitjançant l'aportació d'una relació justificativa d'estos, segons el model expressat en el document 5 de l'annex II d'esta orde.
  
Hauran de presentar-se dues relacions justificatives distintes, per al supòsit que se subvencionen esdeveniments o actuacions que tinguen per objecte divulgar o promocionar els fins de la mancomunitat.
  
b) En el cas d'ajudes concedides per a inversions de capital, i segons l'actuació executada, s'aportaran com a justificants de la despesa certificat de la despesa realitzada (document 6 de l'annex II d'esta orde).
  
2. Quan l'import de la despesa subvencionable supere els 30.000 euros, en el supòsit de cost per execució d'obra, o de 12.000 euros, en el supòsit de subministrament de béns d'equip o prestació de servicis, el beneficiari haurà d'aportar també justificació d'haver sol·licitat, com a mínim tres, ofertes de diferents proveïdors, en els termes previstos en l'article 31.3 de la Llei 38/2003, de 17 de novembre, General de Subvencions.
  
3. La documentació justificativa de la despesa serà tramesa abans del 15 de novembre de 2004.
  
4. La Conselleria de Justícia i Administracions Públiques es reserva el dret a realitzar quantes inspeccions tècniques i administratives es consideren necessàries, per tal de conformar la correcta execució de l'actuació subvencionada.
  
Onze. Obligacions dels beneficiaris
  
Els beneficiaris d'estes ajudes estaran subjectes a les obligacions derivades del contingut de les presents bases, de la resolució de concessió de la subvenció i, en general, de la normativa vigent que li siga d'aplicació. En tot cas, són obligacions de les mancomunitats beneficiades les establides en l'article 14 de la Llei 38/2003, de 17 de novembre, General de Subvencions.
  
Dotze. Revisió d'expedients
  
1. En els casos previstos en l'article 37 de la Llei General de Subvencions, els beneficiaris hauran de reintegrar la totalitat o part de la quantitat percebuda més els corresponents interessos de demora.
  
2. En els esmentats casos es procedirà a la incoació de l'oportú expedient que, prèvia audiència de la mancomunitat interessada, serà resolt pel director general d'Administració Local.
  
3. El falsejament o ocultació de dades i documents, en quant que afecten substancialment la concessió i lliurament de fons públics, donarà lloc a responsabilitat en l'orde jurisdiccional competent.
  
Tretze
  
En tot allò no previst en esta orde, les mancomunitats beneficiàries se sotmetran al que establixen la Llei d'Hisenda Pública de la Generalitat Valenciana i la Llei de Pressuposts de la Generalitat Valenciana per a l'exercici 2004, la Llei General de Subvencions i la resta de normativa aplicable.
  
ANNEX II
  
Documents relacionats:
  
1. Sol·licitud d'ajudes.
  
2. Certificat d'acord plenari.
  
3. Alta d'entitat de crèdit.
  
4. Resum pressupost aprovat.
  
5. Relació justificativa de despeses de funcionament.